정조 3년
己亥正月二十三日午時。上御熙政堂。晝講入侍時。知事李徽之。特進官金熤。經筵官宋德相。參贊官沈念祖。侍讀官南鶴聞。檢討官沈煥之。假注書徐鼎修。記事官李信祜鄭東浚。宗臣西春君爗。武臣行副護軍李聖師。以次進伏訖。上講論語第五卷。讀前受音。自入公門鞠躬如也。止復其位踧踖如也。鶴聞進讀。自執圭鞠躬如也。止朝服而朝。上讀新受音訖。鶴聞曰。圭非難勝之物。而執之如不勝者。敬謹之至也。勃如戰色。又言其莊嚴之容。蓋臨事而懼。莫過於戰。而亦必有嚴毅不可犯之色。聖人之容儀合度。於此可觀。如不勝勃如戰色兩句語。甚有意味。更加玩頤好矣。享禮有容色註云。容色和也。當其執圭通信之際。則禮之始也。以敬爲主。及其旣聘而享。賓主獻酬。玉帛交將。則必稍變敬謹之儀。逞其和平之色。然後兩國情志。得以交孚。帝王之臨法筵而接臣僚。亦與朝聘之禮無異。君臣之間。莫嚴莫敬。故人君必假以顔色。待以優容。使奏語能盡其蘊。下情得以上達。此劉洎所以諫太宗者也。聖人之一容一儀。無非可法。而要其歸。則只是中和二字。此等處尤加體驗好矣。煥之曰。此段。記聖人衣服之制。而衣服者。身之章也。自我威儀。及人瞻視。有足以表厥德性也。故聖人謹其制。所以吉凶公私。體色長短。必皆中禮也。昔人有曰非先王之法服。不敢服。又有曰服之不衷。身之災也。閭巷匹庶。亦當致謹于此。況以帝王之尊。建極于民。爲萬方表準者。雖於衣服之際。可不謹乎。是以冕旒黼裳。皆有取象之義。而儀式天度。無或踰于常典矣。推類以往。則宮室居處。輿馬器物。孰不有其制。而中正淫邪之別。侈靡儉素之間。國之治亂興亡。未嘗不由焉。伏願聖上。深念于此。以廣垂衣之化焉。上曰。所陳好矣。德相曰。鄕黨一篇。只書聖人之日用動靜。故若夫字句之間。別無深義。而玉堂所陳文義。有言外推說處。有當章指陳處。其所敷奏。頗有深遠而緊切矣。伏願深留聖意焉。大抵聖人之一動一靜。皆出於禮。故衣服飮食。進退周旋。至於在鄕在朝之時。處凶處吉之際。各適其宜。自然合道。況帝王。處崇高之位。有臣民之責。動靜語默。莫不爲法於天下後世。則雖於日用小小節目間事。豈可不學聖人乎哉。學聖人之道。必先從衣服飮食語默起居之間。一一學得。然後可矣。伏願體念焉。上曰。卿言甚切實矣。徽之曰。聖人之一動一靜。莫不載錄於此篇之中。千載之下。可以想見其氣像之渾然天成。無所勉强而自爾合道矣。伏願聖上。凡於日用萬事之際。動法聖人。無或斯須間斷焉。熤曰。儒臣上下番及經筵官。敷奏已盡。以臣蔑學。更無可以贅陳者。而鄕黨一篇。載夫子威儀容色動靜語默之節。夫子所以動必中節各適其宜者。其本敬而已。敬是貫始貫終之工。觀此出降一等一章。尤可驗矣。過位而色勃如也。升堂而似不息者。敬謹之至也。出降一等而顔色怡怡。則意舒氣易。而敬謹之心稍解也。敬稍解矣。從此以往。似乎意益舒氣益易。不復有敬謹之見於外者。而及復其位。又復踧踖如也。此可見餘敬之猶存而未嘗間斷也。臣請以今日講筵仰質焉。今殿下穆穆臨筵。肅然開卷。對講官而講聖經。則此時聖心。想必有敬愼之意。主一無適。而至於講罷還內之時。亦能有餘敬之不解。如臨講之時乎。不然則殿下之敬底工夫。有所未盡。相反於夫子之敬。貫始貫終無間斷者矣。殿下於此。省察而加勉。乃爲學聖人之道矣。德相曰。特進官所陳之言。誠好矣。殿下於法筵臨講之時。則雖有肅敬之心。而及其還內之後。左右前後。不過宦官宮妾而已。伏未知此時省察之工。果能如對臣等時乎。先儒有言曰。行得一步時。心存一步。行得二步時。心存二步。伏望益加聖工。期於表裏如一。終始無間焉。上曰。宗廟朝廷之上。人皆有肅敬之心。此無他。十目之所瞻。百官之所仰。雖無平日之篤工。敬謹之意。不勉而自然矣。至於燕居幽獨之時。卽是人所不知而己所獨知之處也。人情易忽。漸至放過。是以戒愼恐懼之工。必在於不覩不聞之時者。蓋以此也。予於此反身警省。雖在閑居獨處之際。必自點檢。幸不至箕踞惰慢之甚。而此心每患間斷。或不無歉然處。實緣居敬之工。愼獨之節。未得其要而然也。卿等所陳。果皆切實。當體念矣。德相曰。趨進之進字。旣是衍文。則不讀似無妨矣。上曰。朱子註。亦以爲無進字矣。上曰。鄕黨一篇。盡出聖人。隨事而記之。隨處而錄之者。莫非敬焉。敬者。成始成終徹上徹下之工也。無往而非敬。無處而非敬。一動一靜。各適其宜。則宜者義也。時中之義。亦在其中矣。執圭則有蹜蹜之容。享禮則有愉愉之色。蓋以蹜蹜之時。固不可以愉愉也。愉愉之時。亦不可以蹜蹜也。於此可見敬義挾持之工。而亦不出於時中之義也。敬而無義。則拘迫强作。敬失其宜。不可以爲敬。義而無敬。則糾紛錯雜。義失其則。不可以爲義矣。德相曰。執圭之如不勝。享禮之有容色。私覿之愉愉如者。可見肅敬之意。漸以爲和舒之色。而敬也和也。莫不得其宜。聖敎所謂敬義挾持之工者。誠然矣。上曰。以此一篇觀之。聖人衣服之制。飮食之節。各適其宜。皆有制度。此可見聖人日用萬事。莫不合於理而得其正矣。然聖人。苟無器具。則亦何以隨時隨變。若是其具備乎。德相曰。聖人旣已執政。而在大夫之列。則似無貧乏之患。而第以食不厭精。膾不厭細觀之。不厭字。與必求之意異焉。非必精且細而後進。而麤而粗者則不進也。蓋門人之詳記具錄者。欲以垂法於後世之意也。上曰。入門而鞠躬。升堂而攝齊。過位而色勃如。復位而踧踖如者。此固聖人之敬。無時不然。無處不盡。一動一靜。俱有節次。無或間斷。而至若衣服飮食之節。雖不能一如其制。有所未備者。亦何關於聖人之德哉。苟無器具。而衣服飮食。必求其如是周備。則亦非聖人時中之義也。德相曰。聖敎誠然矣。衣服飮食。雖有不備。此則聖人。亦無奈貧富事勢之不相及矣。特以饑渴不失飮食之正。此乃異於衆人矣。曲肱而寢。樂亦在其中。蓋貧賤而得其正。則富貴而亦不失其正。聖人處貧富之道。不過如此。或曰。不義而富且貴。於我如浮雲。或曰。富與貴不以其道得之。不處也。貧與賤不以其道得之。不去也。聖人於貧富取捨之間如此。則其處貧富之道。亦當以此而推知矣。熤曰。若其敬底工夫。固無關於貧富。而至如衣服飮食之制。則雖不能若是俱備。亦何妨之有哉。念祖曰。羔裘狐裘等服。必是其時朝服之制如此。故在大夫之列者。雖或貧乏。而此則似不可不備矣。上曰。參贊官所陳。亦好矣。大抵講論之道。不必膠守一說。雖別出言外之旨。而苟不失經意。則亦不害爲周通之論矣。德相曰。講學之道。不必拘束於一邊說。而各出意見。演成文義。亦自不妨矣。上曰。褻衣寢衣。燕居之服也。羔裘狐裘。在朝之服也。公私之間衣服之制。秩有次序。各稱其宜。孔門弟子。可謂善於形容矣。德相曰。羔裘之厚。取其適體。右袂之短。爲其便事。聖人衣服之厚薄長短。莫不相稱。至如玄冠之不以弔。吉月之必朝服。亦可見處凶處吉。各得其宜。而秩然不亂矣。本註。以君子爲孔子。而蘇註則以爲。非謂孔子事也。然朱子兩存之者。蓋欲博取衆論。以待學者之自擇矣。上曰。繼往聖開來學。何莫非朱子之功。而至於註釋經傳。發前人之旨意。集群儒之格論。使深辭奥旨。昭然明暢。而後之學者。得以知學問之淵源。工夫之門路。則亦可謂功不在禹下矣。德相曰。聖敎誠然矣。上曰。儒賢進前。德相進伏。上曰。頃日袖箚。卿旣親納。故批答今亦親傳矣。命念祖讀箚子批答。念祖讀訖。跪傳于德相德相跪受。上曰。卿箚所陳。殆過累千萬言。非不欲逐條爲答。而苟如是。則體段反輕。有欠尊重。故今以數語。混而答之者。實出於尊體段重事面之意也。德相曰。臣以區區愚忱。敢陳草草數語。而批旨親宣。辭敎鄭重。臣心惶感。有不可勝言矣。上曰。予旣以世道之責。經濟之任。畀之於卿。望之於卿。則卿何可一向謙挹。不思所以副予之望乎。今以卿箚所陳見之。規勉之意。憂愛之誠。溢於辭表。予之欽歎感佩。實非淺淺。自今以後。幸勿過自撝謙。留意於世間事。裨予不逮。是予之望也。德相曰。臣本憒憒。百無一能。徒以先臣之遺裔。濫叨不世之殊遇。臣非木石。其所以感激圖報之誠。豈後於他人。而學旣鹵莾。才又疎迂。雖欲殫竭。少效涓露之報。而自知已審。其勢末由矣。今於前席。又承聖敎。惶蹙之外。不知所達矣。頃於袖箚。略有陳達。而耿耿愚衷。猶有所未盡者。敢此仰達矣。以懲討事言之。神人齊憤。臺閣爭論。四載于今。一允尙靳。臣亦屢次陳請。而兪音竟迫。下情不勝抑鬱矣。目今悠悠萬事。莫急於明天理立人紀。而巨魁大憝。尙此假息。君讎國賊。訖今未討。使公議鬱而未伸。王法屈而不行。天理以此而不明。人紀由是而不立。言念及此。寧不心寒。伏承前後批旨。辭敎懇惻。聖意所在。臣非不仰認。而此則私也恩也。私豈可以撓公。恩豈可以奪法乎。伏望殿下。亟揮乾斷。以允群下之請焉。上曰。卿言至此。予豈不允從。而予之尙不處分。實有所商量而然矣。德相曰。掩骼之政。仁政之大者也。文王行之。千古傳以爲盛節。況在我朝。列聖頻有是命。而有司之奉宣。守宰之敷施者。俱不免無實之歸。每歲所下傳敎。只資循常之事。可勝寒心。且今諸道告歉。餓殍之相續於道塗。難保其必無。則尤可矜恤而悶念。期有實惠之下究者矣。請令中外之臣。各別惕念。俾勿如前。好矣。上曰。卿之所奏甚好。以此意。內而京兆五部。外而諸道兩都。自政院。分付。亦卽下諭。俾有實效。可也。出擧條德相曰。詩有標梅之詠。三復言外。可想人情。聖上已必有起義興歎。俾我黎庶。無曠夫怨婦之嘆。而竊聞宮中。御極以後。無選入宮女之事云。臣固欽嘆萬萬。且殿下於身敎之工。有體認者。而中外民庶之家。貧窮不聊生者。豈能婚姻以時。如周家之盛際哉。請飭有司。亟行勸婚之政。爲好矣。上曰。卿言甚好。亦令以此。自政院一體知委。可也。出擧條德相曰。通儒全才。固是不世出之人也。至於一技一能。人皆有之。此所謂愚者亦有一得者也。是以。從古名碩之陳勉于君上者。其言皆以爲。棄其所短。取其所長云者。宋臣司馬光十科之制。亦言之。其意亦在於廣求俊乂。蓋有或不足於此者。亦不無優餘於彼故也。今不必定以科目而取士。如宋臣之說。然在我朝。每命公卿三司之臣。各以薦可用之人。或隱逸或經綸或文章或財賦或言議。不拘科目出身及閑散蔭武。苟有所知。不敢不薦。此豈非今日可法之事哉。雖於顯達之縉紳。如入薦剡之中。則其所以淬勵飭躬。尤當自別於未薦之前。詩有棫樸之篇。菁莪之章。是不特以儒士而言也。作人之化。朝廷是先。則雖罝兔之野人。無非可用之才。幸望俯詢廟堂之臣。擧而行之。爲好矣。上曰。政是時務之最緊者也。卿言極爲眞切。何必更詢廟堂。以此意。使廟堂之臣知悉擧行事。宜劃卽稟旨。可也。出擧條德相曰。淸白吏之自在國初。每有遴選之事。此乃風動一世之意也。年前大臣所奏。只歸空言。請卽令申飭該曹之臣。議于大臣。選出好矣。上曰。所奏亦甚好矣。依爲之。出擧條德相曰。自古聖君御極。以作成人才爲先務。人生八歲。皆入小學。敎以灑掃應對之事。及至十五。入大學。又敎以誠正之工。治平之道。是以自幼至長。薰陶成就。無扞格之患而有迎刃之易。自三代而降。此法專廢。無異掃如。人心之不淑。世道之乖亂。職由於此。此固帝王急先之務。而雖以我國言之。童蒙敎官之設置。意甚好焉。卽古小學敎人之意。而比來專無實事。便昨冗官。是豈成說。請令禮曹之臣。商確稟旨。俾有小學成人之效。爲好矣。上曰。世道人心之不淑。職由於敎化之不明。而又言其敎之之序。莫急於小學。卿之所奏。極甚切要。卽令該曹之臣。與大臣相議稟處。可也。出擧條德相曰。太學。賢士之攸關。而月講設置之法意。卽獎勸章甫。期有實效者。而近或解弛。黌舍稀洋洋之音。菁化欠濟濟之美。其在培養之道。宜有申飭之擧。而又以外邑敎訓之任言之。當初法意。非不盡善。而率多廢閣。臣意則不必別立新條。只取舊典上申明。則豈無丕變之道乎。州牧郡縣。皆置敎授。如國初故事。以境內文臣。前銜爲之。無則以望士爲之。自本官供待。自監營褒貶。其勤慢五考五上者。自朝家收用。則似有實效矣。上曰。所奏亦甚好矣。月講事。另加申飭外邑。敎授事。與國子之臣。相議稟處。可也。出擧條德相曰。因言端有可達者。內侍則內侍之中職解文字者。可爲敎官。不可以外朝敎之。昔在先王朝。因尙儉逆變之起。特罷內侍外學訓導。而以內侍充之。獨此內侍敎官之窠。訖無釐革之事。曾聞爲敎官者之言曰。雖以官制言之。內侍有內學。外學二名。而外學爲名處。內侍敎之。內學爲名處。外朝敎之。此乃外學之外朝訓導罷。而內學之外朝官尙在。故然矣云。臣每欲以此一陳於筵中矣。今適以敎官事。有此敷奏。請下詢銓曹之臣。亟罷未罷之內侍敎官。因令內侍中稍解文字者敎之。以追先王嚴內外之家法。此乃繼述之一事也。請留聖念焉。上曰。所奏亦好。依爲之。出擧條德相曰。巫覡之男女。竝收身布。此乃禁其誑惑之意也。曾在先朝甲午婢貢給代之時。巫布亦以女貢。竝入於革罷之中云。伊時有司之未能以不可竝罷建白者。固甚恨嘆。而況於再昨秋。範吉等逆謀孝任主之者。亦以巫詛。爲凶計中一事也。在今日嚴防痛懲之道。尤不可不復舊。請依前收布爲好矣。上曰。當初收布。出於群邪止亂之意。而中間革罷。混入於女貢中。元無先朝別般特敎。且卿所奏。亦有深意。依此意。卽令廟堂。從速稟處。可也。出擧條德相曰。歲首每令詢訪孝烈節義之卓異者。自朝家。或施棹楔之典。或下給復之惠。又或贈官賜諡。著爲彝章。而側聽多日。近無此等政令。臣甚慨嘆。請令有司之臣。另加採訪登聞。以爲激勸之道爲好矣。上曰。所奏亦好。依爲之。出擧條德相曰。因此亦有所懷。敢此仰達矣。李廷熽贈職事。日前臺臣。已建請蒙允。而此人不可贈職而止。易名之典。豈可靳於此人乎。請令有司之臣亟行之。而其奉祀孫錄用。實合於褒忠獎節之道矣。上曰。所奏甚好。依此擧行。可也。出擧條德相曰。辛壬五人。實有建儲之功。而當時凶逆輩。以儒士之不當干預國事。至於構殺。而仍以惡逆之名加之。可勝憤惋。國事之如建儲者。則不但儒士。雖輿儓下賤。苟有秉彝者。孰不可以盡心竭誠。而況此建儲。爲宗社大計。而其光明正大。無間於堯傳舜受者乎。先朝旣蒙伸雪之恩。在今日豈可無愍恤之典乎。臣意則其子孫錄用。似不可已矣。上曰。卿言亦有斟量者。依爲之。出擧條德相曰。因此又有可達者。故統制使金禮直。卽光海之外三寸。而値昏亂之時。獨拜西宮。在京竭誠繼糧。及爲統制使。船運糧饌。以資供具。其忠節如此。而至今湮沒。誠甚慨嘆。贈諡之典。斷不可已。其子孫。亦爲錄用。好矣。上曰。所奏亦是奬勵之一端。依爲之。出擧條德相曰。義州義士崔孝一事。臺臣亦已言之。而米肉之典。未足爲獎義勸善之道。臣以爲其子孫。隨其人物。相當職調用爲宜。而又有車禮亮者。節義與崔孝一相爲上下。其後孫一體錄用。好矣。上曰。所奏甚好。依爲之。出擧條德相曰。向來凶逆之變。尙何言哉。三途謀逆。皆是往牒之所無。若非天神之垂祐。不能得興文凶賊。則其爲宗國之憂。尙如何哉。興文捕捉人金春得。因其地微。雖未蒙丹書之褒。而論其功勞。不可止於金錢之賞。營校之差而已。請加陞資之典。好矣。上曰。卿之所奏之意。亦在風動。依爲之。出擧條德相曰。檀君之與帝堯竝立。肇創東方之德。箕子之白馬東來。誕敷箕疇之化。可與天地同其大矣。非臣所敢贅陳者。而列聖朝致祭之禮。多在初元。在殿下繼述之道。亦宜有修擧之典矣。敢此仰達。上曰。遣承旨設祭。可也。出擧條德相曰。高麗忠臣圃隱鄭夢周道學節義。可謂百代之師。而自列聖朝。每有致祭之擧。此蓋出於扶植名義。風勵世敎之盛意也。聖明御極之後。宜有繼述之道。故敢此仰達矣。上曰。亦令該曹擧行。可也。出擧條徽之曰。本曹二軍色。戊戌年用餘時在會計。今方修正。而丁酉年會計修正時。十一月朔下錢七千五百四十餘兩及木二十五匹。落漏於上下會計中。加錄於捧上遺在中。而其時小臣。則叨職不久。未及覺察。而矇然修入矣。昨年二月本色反庫時。錢七千五百四十餘兩。木二十五匹欠縮。故更爲溯考上下冊。則十一月朔下錢木。果爲見漏。故其時郞廳趙時偉。從實釐正其郞廳上下捧上冊。及前堂上會計冊。而此是自下釐正者。故臣則不知。而趙時偉。今旣奉命出疆。査問無處。其時擧行計士該吏。令攸司科治査實後。更爲釐正修入。何如。上曰。依爲之。出擧條命書傳敎曰。儒賢家。粟肉量宜輸送事。分付該曹。命退。諸臣以次退出。